als_Latn dik_Latn azb_Arab
Mund të quhet një “autogol” i Metës në prag të zgjedhjeve të 18 qershorit ajo e deklarimit se nuk do të marrë pjesë në zgjedhjet e pjesshme vendore për kreun e bashkisë e Kavajës, pas shkarkimit të Elvis Rroshit. Pasi duke qenë se nuk ka kandidat për kreun e bashkisë do të garojë një emër i PS në emër të ASHE, ndërkohë që LSI lëshon terren ndaj PDIU të Idrizit dhe FRD të Topit në Kavajë, ashtu sikurse ndodhi në Dibër dhe në Kolonjë. Duke treguar vetëm dy muaj para zgjedhjeve se PS është në gjendje të fitojë dhe zgjedhjet e 18 qershorit pa LSI.
Ndërkohë që Idrizi dhe Topi për kontributin në këtë fitore në Kavajë pritet të marrin postet e nënkryetarëve të bashkisë por dhe vende shtesë në administratën e re. Dhe gjithçka bëhet për një inat të Monikës, jo vetëm të Metës ndaj Edi Ramës, i cili po tregohet i pandjeshëm ndaj kërkesave maksimaliste të LSI për marrëveshjen parazgjedhore. Ndërkohë që PS pritet të fitojë në zgjedhjet e Kavajës ashtu sikurse e bëri pa Metën dhe në zgjedhjet e pjesshme për kreun e bashkisë Dibër që i fitoi në bashkëpunim me PDIU e FRD dhe aleatët e tjerë ashtu dhe për kreun e bashkisë Kolonjë, ku pavarësisht se kandidati duhej të ishte i LSI, Meta u tërhoq dhe Rama bashkë me Idrizin dhe Topin dhe aleatët e tjerë i fitoi madje më thellë se në zgjedhjet vendore të 2015 kur ishte bashkë me LSI.
Kështu, Lëvizja Socialiste për Integrim është deklaruar zyrtarisht se nuk do të marrë pjesë në zgjedhjet që zhvillohen për Bashkinë e Kavajës. Sipas kreut të grupit parlamentar Luan Rama, LSI nuk do të behet pjesë e farsës. Ai deklaron se nuk ka ndërmend të ofrojë konsulta me PS për të dalë në një kandidaturë të përbashkët për këto zgjedhje. Numri dy i LSI shpreh kundërshti në lidhje me kandidaturën e propozuar nga PS, që sipas tij është caktuar në mënyrë të njëanshme.
Kjo është një farsë, deklaroi Luan Rama dhe LSI nuk do të bëhet pjesë e saj. PS caktoi si kandidate Silvana Dajën, bashkëshorte e ish-kryetarit të PS Kavajës.
“Kavaja është një rast i çuditshëm, sepse bëhen zgjedhje për shkak të papërgjegjshmërisë në zgjedhjet e mëparshme dhe gabimit në zgjedhje dhe qytetarëve të Kavajës u jepet mundësia të korrigjojnë gabimin, që nuk e bënë. Nga kjo pikëpamje duke qenë se është jashtë fokusit të situatës dhe meqë zgjedhja e kandidaturës është bërë në mënyrë të njëanshme mbetet cështje e PS dhe LSI nuk ka pse të implikohet. LSI nuk merr pjesë në farsë, është e vendosur dhe do të ushtrojë kontributin që të zhvillohen zgjedhje me standarde Europiane. Absurde që në 2017 një vend i NATO të zhvillojë zgjedhje pa opozitën” deklaroi ai.
Ndërkohë që Komisioni Qendror i Zgjedhjeve ka miratuar sot kërkesën e LSI për t’u regjistruar në zgjedhjet e 18 qershorit. Tashmë LSI është një subjekt politik që do të garojë për zgjedhjet parlamentare, ndërsa partitë opozitare nuk kanë vendosur ende. Afati për regjistrimin e partive në KQZ është 18 prilli. Gara për Bashkinë e Kavajës zhvillohet si pasojë e shkarkimit të ish-kryetarit Elvis Roshit./Pamfleti.com
als_Latn als_Latn als_Latn als_Latn als_Latn als_Latn